Barêng sang ratu wis kraos sayah, banjur lênggah, nuli ngandika mangkene: Ahmadin, kowe andhèrèka aku nyang kraton, dak dadèkake panggêdhening gêdhong dhuwit nagara. Ahmadin nuli andhèrèk sang ratu lan banjur olèh pangkat gêdhe kaya kang dijanjèkake sang ratu mau. Manawa sang ratu tindak nitih kreta kêncana, Ahmadin mêsthi kadhawuhan andhèrèk, malah lungguhe jèjèr karo sang ratu. Cêkake Ahmadin ditrêsnani bangêt ing sang ratu. Ing sawatara dina gêdhong dhuwit nagara wis kêbak dhuwit.
